Okresná prokuratúra Poprad 
Štefánikova 11, 058 01 Poprad 1 	

Sp. zn. : 2 Pv 612/12/7706	Poprad, 15.6.2015
EEČ : 2-57-61-2015

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Poprad
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 16.1.2013, spisová značka 2 Pv 612/12/7706, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Podľa § 9 odsek 1 písmeno e/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.
Skutková veta:
dňa 25.07.2012 asi o 12.20 h XXXXX viedla motorové vozidlo továrenskej značky Škoda Forman, evidenčného čísla XXXXX po ulici Murgašovej, kde pri vchádzaní na hlavnú cestu ulicu Francisciho v dôsledku nevenovania dostatočnej pozornosti vedeniu motorového vozidla a situácii v cestnej premávke, nedala prednosť z ľavej strany po hlavnej ceste jazdiacemu cyklistovi XXXXX, ktorý pri náraze do prednej časti motorového vozidla a následnom páde na vozovku utrpel zlomeninu priečnych výbežkov 2. - 4. driekového stavca vľavo, podvrtnutie hrudnej a driekovej chrbtice, pomliaždenie bedrovej oblasti vľavo, kožnú odreninu pravého predkolenia, vnútrokĺbnu zlomeninu základného článku palca pravej ruky bez posunu úlomkov a podvrtnutie pravého kolenného kĺbu s liečením a práceneschopnosťou po dobu 4-5 týždňov.

Uznesením prokurátora Okresnej prokuratúry XXXXX zo dňa 16.1.2013, spisová značka 2 Pv 612/12/7706, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
20 mesiacov
Odôvodnenie:
	XXXXX prokuratúry XXXXX uznesením sp. zn. 2 Pv 612/12/7706 zo dňa 16.01.2013, právoplatným dňa 26.01.2013 podľa § 216 odsek 1 Trestného poriadku podmienečne zastavil trestné stíhanie obvinenej XXXXX pre prečin ublíženia na zdraví podľa § 158 Trestného zákona na skutkovom základe uvedenom vo výrokovej časti tohto uznesenia.

	Obvinenej bola podľa § 216 odsek 2 Trestného poriadku určená skúšobná doba podmienečného zastavenia v trvaní 20 mesiacov, ktorá začala plynúť právoplatnosťou predmetného uznesenia a skončila dňa 26.09.2014.

	Obvinenej v skúšobnej dobe neboli uložené obmedzenia v zmysle ustanovenia § 216 odsek 4 Trestného poriadku.

	Po uplynutí skúšobnej doby boli na obvinenú vyžiadané správy a posudky za účelom rozhodnutia o osvedčení sa v skúšobnej dobe podmienečného zastavenia trestného stíhania.

	Obvinená v súčasnosti nie je trestne stíhaná, pričom z odpisu registra trestov vyplýva, že doposiaľ nebola súdne trestaná. Podľa výpisu z evidenčnej karty vodiča sa obvinená v skúšobnej dobe podmienečného zastavenia trestného stíhania nedopustila žiadneho priestupku v súvislosti s vedením motorového vozidla.

	Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Podľa § 9 odsek 1 písm. e/ Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.

	Podľa § 217 odsek 4 Trestného poriadku právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 odsek 1 písmeno e/.

	Vzhľadom na vyššie uvedené skutočnosti mám za to, že podmienečné zastavenie trestného stíhania splnilo svoj výchovný účel, obvinená počas plynutia skúšobnej doby viedla riadny život, nedopustila sa žiadneho protiprávneho konania a zabezpečené podklady sú dostačujúce na vydanie rozhodnutia o osvedčení sa obvinenej v skúšobnej dobe podmienečného zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Lesňák
prokurátor